Κανονισμός (ΕΚ) αριθ. 2341/2003 της Επιτροπής

της 29ης Δεκεμβρίου 2003

περί παρεκκλίσεως από τον κανονισμό (ΕΚ) αριθ. 780/2003 όσον αφορά επιμέρους δασμολογική ποσόστωση για κατεψυγμένο βόειο κρέας υπαγόμενο στον κωδικό ΣΟ 0202 και προϊόντα υπαγόμενα στον κωδικό ΣΟ 0206 29 91

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος(1), και ιδίως το άρθρο 32 παράγραφος 1 πρώτο εδάφιο,

Εκτιμώντας τα ακόλουθα:

(1) Με την επιφύλαξη της επικύρωσης της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, οι χώρες αυτές θα προσχωρήσουν στην Κοινότητα την 1η Μαΐου 2004. Συνεπώς, ορισμένες ποσοστώσεις που έχουν ανοιγεί για το διάστημα από την 1η Ιανουαρίου έως τις 30 Ιουνίου 2004, θα πρέπει να είναι διαθέσιμες την ημερομηνία της προσχώρησης των χωρών αυτών.

(2) Με τον κανονισμό (ΕΚ) αριθ. 780/2003 της Επιτροπής(2) έγινε πρόβλεψη για το άνοιγμα και τη διαχείριση μιας επιμέρους δασμολογικής ποσόστωσης 34450 τόνων ορισμένων κατεψυγμένων κρεάτων βοοειδών, με αύξοντα αριθμό 09.4003, για την περίοδο από την 1η Ιουλίου 2003 έως τις 30 Ιουνίου 2004, διαιρούμενη σε δύο εξαμηνιαία διαστήματα.

(3) Για να δοθεί στους εμπορευόμενους από τα νέα κράτη μέλη η δυνατότητα να επωφεληθούν από αυτήν την επιμέρους ποσόστωση, οι διαθέσιμες ποσότητες για την επιμέρους ποσόστωση της περιόδου που εκτείνεται από την 1η Ιανουαρίου έως τις 30 Ιουνίου 2004, θα πρέπει να διαιρεθούν σε δύο τμήματα, κατ' αναλογία χρόνου. Το πρώτο τμήμα πρέπει να ανοιγεί για την περίοδο από την 1η Ιανουαρίου έως τις 30 Απριλίου 2004 και το δεύτερο για την περίοδο από την 1η Μαΐου έως τις 30 Ιουνίου 2004.

(4) H επιτροπή διαχείρισης βοείου κρέατος δεν διατύπωσε γνώμη στην προθεσμία που όρισε o πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση από το άρθρο 12 παράγραφος 2 πρώτο εδάφιο του κανονισμού (ΕΚ) αριθ. 780/2003, αιτήσεις για την έκδοση πιστοποιητικών εξαγωγής μπορούν να κατατίθενται επίσης στο διάστημα μεταξύ 3ης και 7ης Μαΐου 2004.

2. Κατά παρέκκλιση από το άρθρο 12 παράγραφος 2 δεύτερο εδάφιο του κανονισμού (ΕΚ) αριθ. 780/2003:

α) οι παρακάτω ποσότητες είναι διαθέσιμες:

i) 11483 τόνοι για το διάστημα από τις 5 έως τις 8 Ιανουαρίου 2004,

ii) 5742 τόνοι για το διάστημα από τις 3 έως τις 7 Μαΐου 2004·

β) στις περιπτώσεις που η συνολική ποσότητα για την οποία κατατέθηκαν αιτήσεις στο διάστημα από τις 5 έως τις 8 Ιανουαρίου 2004 είναι μικρότερη από τη διαθέσιμη ποσότητα, η εναπομένουσα ποσότητα προστίθεται στη διαθέσιμη κατά την επόμενη περίοδο ποσότητα.

3. Κατά παρέκκλιση του άρθρου 12 παράγραφος 4 πρώτο εδάφιο δεύτερη πρόταση του κανονισμού (ΕΚ) αριθ. 780/2003, στις περιπτώσεις που οι ποσότητες των υποβληθεισών αιτήσεων υπερβαίνουν τις ποσότητες που είναι διαθέσιμες στις περιόδους που αναφέρονται στην ανωτέρω παράγραφο 2 στοιχείο α) σημεία i) και ii) του παρόντος άρθρου, η Επιτροπή καθορίζει αντίστοιχο συντελεστή μείωσης.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21· κανονισμός, όπως τροποποιήθηκε τελευταία από τον κανονισμό (ΕΚ) αριθ. 1782/2003 (ΕΕ L 270 της 21.10.2003, σ. 1).

(2) ΕΕ L 114 της 8.5.2003, σ. 8.